Ngohe Aromatawai: Mātaki mai ana te Ao!

**Paerewa Paetae Tikanga ā-Iwi 91728**: Te whakaatu māramatanga mō ngā tirohanga kē ki tētahi take o te wā

Aronga: Tikanga ā-Iwi 1.3B v1

Whiwhinga: 4

**Te Horopaki**

Mātaki mai ana te Ao! Koia nei te tangi a ngā mautohe ki te Tawhio o ngā Pihirei 1981. Tōtara wāhi rua ana a Aotearoa mō te haerenga mai o te tira whutupōro nei, ko ngā ture whakatāuke te take.

Ko tā te ngohe nei he whakarite i tētahi pānui whakaahua hei whakaatu i tō māramatanga ki ngā take i rerekē ai tēnā tirohanga me tēnā ki te tawhio nei, otirā ki ngā ture whakatāuke o Āwherika ki te Tonga. Kei a koe te tikanga ki te āhuahanga me te rahi o ngā tuhinga.

Ka aromatawaingia tō kaha ki te whakaatu māramatanga ki ngā take i rerekē ai tēnā tirohanga me tēnā.

**Hei Mahi**

Me tautohu e koe ngā rōpū, ngā tāngata rānei kia whakatairangatia. E tika ana me tīpako ngā rōpū, ngā tāngata rānei i rerekē ai ngā tirohanga ki te tawhio. Anei ētahi tauira hei āwhina i a koe: NZRFU, SARFU, ngā kaimautohe, ngā kaitautoko whutupōro, ngā kaitākaro whutupōro.

Rangahaua ngā rōpū me ngā tāngata kua tīpakohia kia kohia ai ngā taunaki. Wetewetehia ngā tirohanga kia whakatauritetia ai ngā uara, ngā mātāpono, ngā tūpono me ngā tūmanako o ia rōpū.

E tutuki ai tēnei wāhanga me whakamārama ngā āhuatanga o ia rōpu me tōna whai take ki te kaupapa kia taea ai e koe te parahau i ō rātou nā tirohanga. Mā ēnei o ngā whakamāramatanga ka hua ai te rerekē o ngā tirohanga:

* Nō hea? Ko wai?
* He aha i hiranga ai te rōpū ki te Tawhio o ngā Pihirei ki Aotearoa?
* He aha ō rātou nā tūpono ki te Tawhio, otirā ō rātou hiahia?
* He aha ngā mahinga i hua ai i ō rātou tūpono? Tēnā, he mautohe, he whakarite ture, he aha?
* He aha ētahi o ngā putanga o ērā mahinga?

Whakaritea tāu pānui whakaahua hei whakaatu i tō māramatanga ki ngā take i rerekē ai tēnā tirohanga me tēnā ki te tawhio nei, otirā ki ngā ture whakatāuke o Āwherika ki te Tonga.

Taunakitanga: Tikanga ā-Iwi 91728 Mātaki mai ana te Ao!

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka tautohu i ngā tirohanga kē me ngā mahinga i hua ake i aua tirohanga ki tētahi kaupapa Tikanga ā-Iwi.  *Hei tauira:*   * Kua tautohua e te ākonga ētahi rōpū whai take i rerekē ai ōna tirohanga ki te tawhio. * Kua tautohua ngā āhuatanga o ngā tirohanga o ia rōpū me ngā mahinga i hua ake i ngā tirohanga rerekē. | Ka whakaahua i ngā take i rerekē ai ngā tirohanga me ngā mahinga i hua ake.  Hei tauira:   * Kua whakaahuahia e te ākonga ngā tirohanga rerekē ki te tawhio, ngā take i rerekē ai ngā tirohanga me ngā mahinga i hua ake i ngā tirohanga rerekē. | Ka whakamārama i ngā take i rerekē ai tēnā tirohanga me tēnā.  *Hei tauira:*   * *Kua whakamāramahia e te ākonga mā te āta wetewete ngā tirohanga rerekē ki te tawhio me ngā take i rerekē ai ngā tirohanga.* |